緣識  其三二
作者：宋太宗
朝代：宋

paragraphs: 結束分朋相間錯，立在殿庭還不弱。
錦繡爲袍供奉儀，流星電轉爭揮霍。
文裏鳥巾皆一樣，三春景色花蕩颺。
承平此事比應難，盛世歡娛情好尚，添肖況，堪可愛，香塵墜裏無妨礙。
月杖懷挾擊雲門，引聚風光何意態。
令人駭目潜窺睹，雜劇教坊羅袂舉。
鑾鈴珂珮白玉鞍，恣縱奔馳汗如雨。
笑中語，審聽旨，速排絲竹調宮徵。
高高樹影柳疏陰，頭籌先得稱心喜。
畫鼓紅旗雙對鳳，笛發龍吟能送斷。
年少來來善乘騎，因依所習且隨衆。